“A román állam azt szeretné, hogy vállalkozás helyett Angliában mosogassanak a székelyek” – PS-interjú az Igazi Csíki atyjával

Ahogy a rendszerváltás után a szerencsi cukorgyárat az ellenérdekelt multi a földdel tette egyelővé, a holland Heineken hamisításra hivatkozva így töröltetné el a föld színéről az Igazi Csíki Sör gyárat, és zúzatná be a sör előállításához szükséges összes gépet és eszközt. A román állam pedig mindehhez úgy asszisztál, hogy közben teljesen figyelmen kívül hagyja az uniónak az ügyben meghozott december 9-ei, jogerős döntését. Lénárd András portálunknak elmondta, véleménye szerint a „latin ajkú” Maros megyei bírák így adták értésére a csíki székelyeknek, hogy ők nem részei az Európai Uniónak, és minden lehetséges eszközzel igyekeznek gátolni az erdélyi magyar gazdaság megerősödését.

Ez egy támadás

Emlékezetes, az Igazi Csíki Sör Facebook-oldalára pénteken került ki a szomorú, de sajnos nem is olyan váratlan hír, miszerint a román táblabíróság betiltotta a sör gyártását ismételten a Heinekennek kedvezve ezzel. A Heineken korábban azt kérte, hogy amennyiben nekik adnak igazat, a bíróság 30 napon belül semmisíttesse meg az árukészletet és a sör előállításához szükséges eszközöket. A bejegyzésben hangsúlyozták, a döntést annak ellenére hozta meg a román ítélőszék, hogy december 9-én az Európai Márkahivatal másodfokon is az Igazi Csíki Sör-nek ítélte a márkát.

Az Unió döntését a román bíróság ezzel a döntésével figyelmen kívül hagyta!

hangsúlyozták, hozzátéve, jelenleg 140 embert foglalkoztatnak Székelyföldön.

Ez egy támadás egy székely vállalkozással szemben, amely felvállalta az identitását, a magyar nyelvet és szimbólumai használatát!

-írták a bejegyzésben.

Nincs is Ciuc-ból Prémium

A 2015 nyarán kezdődő másodfokú eljárásban az uniós szabványügyi hivatal, az úgynevezett Belső Piaci Harmonizációs Hivatal (OHIM) egyszerre két ügyet is vizsgált. Az eső fokú ítéletben a bíróság kimondta, hogy az Igazi Csíki Sör és a Heineken Ciuc Premium elnevezésű söre nem összetéveszthető. Egy másik eljárásban ugyanakkor az OHIM a Heinekennek adott igazat, ugyanis a holland söróriás a védjegy mellett a védjegyet is megtámadta. A multi ráadásul időközben Romániában bejegyeztette a Ciuc-ot Csíki Prémium szóvédjeggyel is. Az OHIM a két védjegyet emiatt már összetéveszthetőnek ítélte. A másodfokon mindkét fél megtámadta az első fogú ítéleteket, amelyekben tavaly december elején mondta ki az OHIM az Igazi Csíki Sör számára kedvező ítéletet. A döntés előtt Lénárd András a HVG.hu-nak már arról beszélt, a Heineken soha nem árult vagy reklámozott Csíki Prémium vagy Csíki Sör nevű terméket egészen 2014 nyaráig. Akkor jött ki egy alkoholmentes sörrel és plakátokkal, amelyeken Csíki Sörnek nevezte az egyébként ugyanúgy CIUC Premium, néven futó termékét.

Hátulról

Lénárd András portálunk megkeresésére elmondta, bizakodásra adott okot, amikor december 9-én az uniós bíróság elismerte az Igazi Csíki Sör márkát, tehát az semmiben sem különbözik a Coca Cola-tól. Egyúttal elutasította a Heineken a márkát töröltetni akaró keresetét. A csíkszentsimoni cég vezetője hozzátette, a Heineken ugyanakkor Romániában is támadta az Igazi Csíki Sör márkát a Heineken sör hamisításával vádolva meg Lénárdékat. Lénárd András elmondta, a román bíróság kétszer is a Heinekennek adott igazat, és figyelmen kívül hagyták az uniós döntést, mondván a két ügynek nincs köze egymáshoz.

Lénárd András megjegyezte, véleménye szerint egyértelműen politikai döntés született, úgy fogalmazott „nálunk ezt úgy mondják, hátulról súgtak a bíróknak”. Mint kifejtette, a román vezetés pontosan érzékeli, hogy a magyar kormánynak az az érdeke, hogy fejlessze és megerősítse az elszakított területek gazdaságát, iparát. Úgy vélte, az ő cége is a két állam ütközőzónájába került. Elmondta, vállalkozóként azt tapasztalja, az övéhez hasonló vállalkozásokat hétről-hétre keresi föl, és bírságolja meg teljesen indokolatlanul valamilyen hatóság. A román vezetés mindenáron gyengíteni szeretné az erdélyi magyar vállalkozásokat, mint fogalmazott,

a román állam azt szeretné, hogy minden székely menjen pincérnek Angliába .

Tán még sót is hordatnának rájuk

Portálunknak Lénárd András arról is beszélt, egyelőre még csak arról értesültek, hogy elvesztették a pert, a döntés részleteit még nem ismerik, ugyanakkor mindenképpen igazodniuk kell. Egyelőre az unióban keresnek jogsegélyt, és akkor talán két-három év múlva ismét lehet majd Igazi Csíki Sört találni a boltok polcain. Megjegyezte, mivel a Heineken hamisitás miatt perelte be őket, azt is kérte hogy minden a sör előállításához szükséges berendezést is semmisítsenek meg. Lénárd András hitetlenkedve meg is jegyezte,

dehát nem Nike cipőt hamisítottunk, egyszerűen csak sört akartunk főzni.

Ami a csövön kifér

Lénárd András arról is beszélt, mivel vállalkozásai közül az Igazi Csíki Sör volt az igazi húzóerő, nemrégiben 10 millió eurós bővítést is végrehajtotta, így nem tudni, mi lesz a sörgyár sorsa. Megjegyezte, amíg a tényleges döntést nem közlik főzik a sört, „ami a csövön kifér”, így két hónapig még biztos kapható lesz.

A vezető kép a Revolution 56 (R56) Sörözőben készült. Fotó: Horváth Péter Gyula/PestiSrácok.hu